Tiltalen lyder på såvel grov vold mod en kvinde som narkobesiddelse i større stil, når en 40-årig mand mandag sætter sig på anklagebænken i retten i Aalborg.

Det hele fandt sted over nogle dage i september i Mariager, hvor en mand, der også tidligere er straffet for vold, ifølge anklagerne udsatte en kvinde for et usædvanligt groft overfald. Han er tiltalt for at have slået hende flere gange i ansigtet og for at have givet hende flere knytnæveslag og spark på kroppen. Han skal desuden have banket hende flere steder på kroppen med et kosteskaft, trampet på hende og flere gange taget kvælertag så voldsomt, at hun fik blodudtrækninger på halsen. På toppen af det hele holdt han hende ifølge anklageskriftet på et tidspunkt ind under den kolde bruser, så hun til sidst fik vejrtrækningsproblemer. Besiddelse af narko Tre dage efter det voldelige overfald ifølge tiltalen skete, fandt politiet manden i besiddelse af mere end et halvt kilo af det euforiserende stof metamfetamin. Helt præcist 601,7 gram af det hvide pulver, som politiet mener, at manden ville sælge videre. På adressen blev der også fundet 62.500 kroner i kontanter, som politiets anklager vil kræve konfiskeret i forbindelse med retssagen. Den 40-årige mand sidder varetægtsfængslet. Det fremgår ikke af sagens oplysninger, hvordan han forholder sig til de alvorlige anklager, men det ventes at komme frem som noget af det første, når retten efter planen tager hul på sagen mandag klokken ni.